
Három fast fashion vállalat összehasonlító elemzése

Kulcsszavak: pénzügy; CAPM; WACC; EVA
A textilipar az egyik legdinamikusabban fejlődő ágazat a világgazdaságban. Az elmúlt évtizedekben azonban megfigyelhető volt egy jelentős átrendeződés, melynek központi szereplője a fast fashion jelenség, amely gyorsan változó divatirányzatokra építve kínál alacsony áron trendi ruházati termékeket. A globális piacot szemlélve a fast fashion ágazat legfontosabb gazdasági szereplői közé tartozik az Inditex Group, a H&M Group és a The Gap.
A kutatás elemzés céljából készült, amely egy komplex összehasonlító analízist tartalmaz a három vállalatról. Ennek segítségével átfogóan megvizsgáltam és értelmeztem a vállalatok 2018 és 2023 közötti pénzügyi helyzetét és gazdasági teljesítményét. Egy átlagos gazdasági és pénzügyi elemzéshez képest, a dolgozatomban még áttekintettem a CAPM modellt, a WACC és az EVA mutatót. A CAPM modell segítségével meghatározott tulajdonosoktól elvárt hozamot (rE) összehasonlítottam a vállalat ROE mutatóival, amely után következtetéseket vontam le arra vonatkozóan, hogy a modell segítségével számolt saját tőkétől elvárható hozam mennyiben tér el a valódi értékektől. A WACC segítségével kiszámoltam az eszközök hozamát (rA) a fennálló finanszírozási struktúra mellett, ezt pedig a vállalat ROA mutatóival vetettem egybe. Ezek mellett korrelációanalízist és többváltozós regresszióanalízist készítettem, amelyekkel azt a kérdést válaszoltam meg, hogy függ-e a részvényárfolyam a gazdasági és pénzügyi mutatóktól.



